Къэралым и чемпионатым макIуэ
«Динамо» зэгухьэхьэныгъэм дзюдомкIэ и чемпионат иджыблагъэ Ижевск къалэм щызэхэтащ. Илъэс зыбжанэ лъандэрэ хэмытауэ зэгухьэныгъэм и Къэбэрдей-Балъкъэр къудамэм и командэ къыхэхар абы игъэкIуащ цIыхуибл хъууэ икIи ехъулIэныгъэ хъарзынэ къыщахьащ.
Щыбэна гупхэм жэз медалхэр щызыIэрагъэхьащ килограмм 81-рэ зи хьэлъагъ Къущхьэ Джамбулатрэ килограмм 90-м нэс Мусэ Ахьмэдрэ икIи Урысейпсо чемпионатым хэтыну Iэмал ягъуэтащ.
Ди республикэм дзюдомкIэ и школым и гъэсэнхэу, нэгъуэщI щIыналъэхэм я цIэкIэ бэна Туменов Муса (кг 100-м нэблагъэ) етIуанэ увыпIэр къихьащ, ХьэпцIэ Артур (кг 100-м щIигъу) жэзыр къылъысащ.
Псори зэхэту Ижевск дэт «Олимпиец» спорт уардэ-унэм и алэрыбгъухэм щыбэнащ Урысейм и хэгъуэгу 42-м къикIа дзюдоист 300-м щIигъу.
МЭЗКУУ Къанщобий.
